আল্লাহ তায়ালা আমাদেরকে সৃষ্টির সেরা জীব বানিয়ে এই দুনিয়াতে প্রেরণ করেছেন। আমরা মুসলমান। মুসলমানদের ধর্ম  হচ্ছে ইসলাম। ইসলামে পাঁচটি রুকন হচ্ছে কালিমা , নামাজ, রোজা, হজ্ব ও যাকাত। কালিমা পাঠের মাধ্যমে একজন মুসলিম বান্দা ইসলামী জীবন বিধান মতো চলতে অগ্রসর হয়। ইসলামী জীবন বিধান মতো চলার ক্ষেত্রে একজন মুসলিম বান্দার প্রথম শর্ত হলো নামাজ কায়েম করা। কারণ নামাজই হচ্ছে একজন মুসলমানের পরিচয়। জীবনে বেঁচে থাকার তাগিদে আমাদেরকে দৈনন্দিন অনেক কাজ করতে হয়। দৈনন্দিন বিভিন্ন ধরনের কাজ করতে গিয়ে মুহূর্তের মধ্যে আমরা আমাদের সৃষ্টিকর্তাকে ভুলে যাই। ভুলে যাই একদিন না একদিন আমাদেরকে মৃত্যুর স্বাদ গ্রহণ করতে হবে। সারাদিনে আমরা আমাদের  মহান প্রভু আল্লাহ তায়ালাকে কতবার স্মরণ করে থাকি। যদি আমরা মৃত্যুর কথা ভেবেও আল্লাহ তায়ালাকে স্মরণ করতাম তাহলে আমরা কখনোই অন্যায় বা খারাপ কাজে লিপ্ত হতে পারতাম না। বর্তমান যমানায় কয়জন বান্দা আল্লাহর কথা স্মরণ করে, মৃত্যুর কথা স্মরণ করে চোখ থেকে এক ফোঁটা পানি ফেলিয়ে আল্লাহর কাছে জাহান্নামের আগুন থেকে পানাহ চায়! তারপরও বলতে হয়; এখনও আল্লাহর কথা স্মরণ করে, মৃত্যুর কথা স্মরণ করে কান্নাকাটি করে এমন মুসলিম বান্দা দুনিয়াতে আছে বলেই এখনও দুনিয়াটা সুন্দরভাবে পরিচালিত হচ্ছে। যার ইবাদতের জন্য আমাদের সৃষ্টি, তাকে  অর্থাত্ মহান আল্লাহ তায়ালাকে ভুলে গেলে তো চলবে না। একজন মুসলিম বান্দা দৈনন্দিন কাজকর্মে নিজেকে ব্যস্ত রাখার মধ্যে থেকেও যদি সে সময়মত দৈনিক পাঁচ ওয়াক্ত নামাজ কায়েম করে তবে কখনোই ঐ বান্দা তার সৃষ্টিকর্তাকে ভুলতে পারে না। ভুলতে পারে না তাকে একসময় মৃত্যুর স্বাদ গ্রহণ করতে হবে। নামাজ হচ্ছে এমন ইবাদত যার মাধ্যমে বান্দা আল্লাহর অতি সান্নিধ্যে পৌঁছাতে পারে। বান্দা বেশীরভাগ সময় নামাজ শেষে দুহাত তুলে মোনাজাত করে থাকে। এই মোনাজাতে বান্দা নিজের গুনাহ মাফের কথা, চাওয়া পাওয়ার কথা অর্থাত্ বান্দা তার মনের সমস্ত আবেগ, আশা,  আকাঙ্ক্ষার কথা নামা শেষে আল্লাহর কাছে প্রকাশ করে থাকে। আর আল্লাহ তায়ালাও তার বান্দার সমস্ত কথাবার্তা শুনে থাকেন। যদিও আমরা আমাদের সৃষ্টিকর্তা আল্লাহ তায়ালাকে দেখতে পাই না। তাতে কোনো সমস্যা নেই, কেননা আমরা আল্লাহকে দেখতে না পেলেও তিনি আমাদেরকে দেখছেন। আল্লাহকে আমরা দেখতে পাই না, কিন্তু তিনি আমাদের দেখেন এ কথা সর্বদা আমাদেরকে মনে রাখা উচিত; কেন না এতেই আমাদের ঈমান বৃদ্ধি পায়। আমরা যে আল্লাহ তায়ালাকে না দেখে তাঁরই সন্তুষ্টির আশায় নামাজ কায়েমের সাথে সাথে অন্যান্য ইবাদত করে থাকি; মূলত এটাই আমাদের খাঁটি মুসলিম  হিসাবে খাঁটি ঈমানের পরিচয়। নামাজে আল্লাহর সাথে বান্দার যে কথোপকথন হয়, এর মাধ্যমে বান্দা আল্লাহর কাছে খুবই প্রিয় হয়ে ওঠে। কেন না বান্দা নামাজ কায়েম করে শুধুমাত্র আল্লাহর জন্য, তাঁর হুকুম মতো চলার জন্য। একজন মুসলিম বান্দা যখন নামাজ কায়েম করতে মসজিদে যান তখন ঐ বান্দার সাথে আরও অনেক মুসলিম বান্দার যোগাযোগ হয়ে থাকে। এতে তারা পরস্পরের কুশল বিনিময় সহজেই সম্পাদন করতে পারে। ফলে তাদের মধ্যে বন্ধুত্ব, ভালবাসা, সম্প্রীতি গড়ে ওঠে। দৈনিক পাঁচবার দলগত সংহতি প্রকাশের মাধ্যমে নামাজী ব্যক্তিদের মাঝে ঐক্য, মৈত্রী ও সহযোগিতার  ভাবও গড়ে ওঠে। অতি স্বাভাবিকভাবে তারা সমাজবদ্ধ জীবনের দিকে এগিয়ে যায়। এর ফলে পরস্পরের মধ্যে হূদ্যতাপূর্ণ পরিবেশ সৃষ্টি হয় এবং সম্পর্কহীনতা দূরীভূত হয়। মুসলিম বোনেরা নিজেদের ঘরে বসেই নামাজ কায়েক করতে পারেন। তবে মুসলিম ভাইদের জন্য যেহেতু আলাদাভাবে আল্লাহ্ তায়ালা নামাজ কায়েমের ব্যবস্থা করেছেন; সেহেতু তাদের জামায়াতের নামাজ ত্যাগ করা ঠিক নয়। কোনো রকম ওজর (ভয় ভীতি বা অসুস্থতা) ছাড়া জামায়াতের নামাজ ত্যাগ করা অনুচিত। নামাজ হচ্ছে সামাজিক ঐক্যের প্রবর্তক। নামাজী ব্যক্তিরা নামাজ কায়েমের মাধ্যমে নিজেদের মধ্যে যোগাযোগ  রক্ষার সাথে সাথে জীবনের সকল সমস্যা সমাধানের জন্য বিভিন্ন পরামর্শ করে থাকেন। এর ফলে তাদের মধ্যে ঐক্যবদ্ধ হয়ে কাজ করার প্রেরণা জেগে ওঠে। বর্তমান যামানায় নামাজের ব্যাপারে অনেক গাফলতি দেখা যায়। কিন্তু গাফলতি করলে কোন লাভ নেই, শুধু ক্ষতিই রয়েছে। কারণ আমাদেরকে একজন মুসলিম হিসেবে নামাজের হিসাব পরকালে সর্বপ্রথম দিতে হবে। এজন্য যে তাড়াহুড়ো করে নামাজ আদায় করবো তা হবে না। যে নামাজ কায়েম করলে আল্লাহ্র দরবারে কবুল হয়, যে নামাজ কায়েম করলে নিজেকে পাপ কার্য থেকে দূরে রেখে খাঁটি মানুষে পরিণত করা যায় এবং যে নামাজ কায়েম করলে  আল্লাহর সাথে বান্দার অতি ঘনিষ্ঠ সম্পর্ক গড়ে উঠে-ঠিক সেই রকম নামাজ আমাদেরকে কায়েম করতে হবে। আর এজন্য অবশ্যই আমাদেরকে আল্লাহ্ ও তাঁর রসূলের নির্দেশমত চলতে হবে।